1.Introducere

În conformitate cu articolul 36 alineatul (1) litera (e) din Regulamentul (UE) nr. 575/2013 (denumit în continuare „CRR”), instituțiile de credit și firmele de investiții trebuie să deducă din elementele de fonduri proprii de nivel 1 de bază activele fondului de pensii cu beneficii determinate (denumite în continuare „activele DBPF”) din bilanțul lor contabil.

Revizuirea Standardului Internațional de Contabilitate 19 intitulat „Beneficiile angajaților” (denumit în continuare „IAS 19”) a antrenat o serie de modificări ale modului de evaluare a activelor DBPF. În temeiul articolului 519 din CRR, Comisia trebuie să întocmească un raport adresat Parlamentului European și Consiliului pentru a stabili dacă IAS 19 revizuit, în coroborare cu deducerea activelor nete raportate cu titlu de pensii, astfel cum este prevăzută la articolul 36 alineatul (1) litera (e), ar genera o volatilitate nejustificată a fondurilor proprii ale instituției.

Comisiei i s-a cerut să țină seama de raportul întocmit de ABE cu privire la această problemă, în conformitate cu mandatul prevăzut la același articol. Raportul Comisiei va fi însoțit, dacă este cazul, de o propunere legislativă vizând introducerea unui tratament care ajustează activele sau datorii DBPF nete în vederea calculării fondurilor proprii.

La data de 24 iunie 2014, ABE și-a prezentat raportul intitulat „On the impact on the volatility of own funds of the revised IAS 19 and the deduction of defined pension assets from own funds under Article 519 of the Capital Requirements Regulation (CRR)” (denumit în continuare „raportul ABE”).

Prezentul raport al Comisiei răspunde obligației legale de a evalua efectele modificărilor foarte specifice ale modului de calculare a fondurilor proprii de nivel 1 de bază de către instituțiile de credit și firmele de investiții, rezultate ca urmare a adoptării CRR și a noului IAS 19.

2.Principalele chestiuni avute în vedere

2.1.Tratamentul actual prevăzut de CRR

Articolul 36 din CRR prevede cerința ca băncile să deducă activele DBPF din fondurile proprii de nivel 1 de bază. Motivul care stă la baza acestui tratament este că, din punct de vedere prudențial, capacitatea acestor active de a absorbi pierderile este îndoielnică. În cazul în care o bancă ar intra în procedura de faliment sau ar face obiectul unei proceduri de rezoluție, aceste active nu ar fi disponibile pentru a suporta pierderile.

Ar trebui remarcat faptul că articolul 41 din CRR prevede o derogare de la această regulă generală în materie de deducere a activelor DBPF pe care instituția le poate utiliza fără restricții, cu condiția să obțină aprobarea prealabilă a autorității de supraveghere.

2.2.Modificări datorate revizuirii IAS 19

Revizuirea IAS 19 a antrenat o serie de modificări ale modului de evaluare a activelor DBPF. ABE a identificat doar două aspecte ale revizuirii IAS 19 care pot avea un impact asupra calculării fondurilor proprii:

1.Recunoașterea imediată a câștigurilor și a pierderilor actuariale: Potrivit versiunii anterioare a IAS 19, modificările ipotezelor actuariale nu trebuiau să fie luate în considerare imediat, atât timp cât acestea rămâneau într-un anumit coridor (din acest motiv se vorbește de așa-numita abordare de tip „coridor”), și puteau fi eșalonate pe mai multe perioade, în timp ce, conform IAS 19 revizuit, acestea vor trebui să fie recunoscute imediat.

2.Recunoașterea imediată a tuturor costurilor serviciilor trecute: Costurile serviciilor trecute reprezintă modificarea valorii actualizate a obligației privind beneficiile determinate pentru serviciile prestate de angajați în perioade anterioare, care rezultă dintr-o modificare a planului sau dintr-o reducere la nivelul planului. Conform versiunii precedente a IAS 19, costurile serviciilor trecute aferente beneficiilor garantate ale angajaților erau recunoscute imediat în contul de profit și pierdere, în timp ce costurile serviciilor aferente beneficiilor negarantate erau recunoscute conform unei metode liniare pe parcursul perioadei medii pentru satisfacerea condițiilor de intrare în drepturi.